ປະທານາທິບໍດີອີຣ່ານ ປະຕິເສດ ກ່ຽວກັບ ການສ້າງກົນໄກ ທີ່ເຮັດໃຫ້ ຣະເບີດນິວເຄລັຽແຕກ
ຂ່າວສຳຄັນອື່ນໆ: ການໂຈມຕີ ດ້ວຍຣະເບີດ ສະລະຊີບ ເຮັດໃຫ້ມີຜູ້ເສັຽຊີວິດ 3 ຄົນ ທີ່ສະໂມສອນນັກຂ່າວ ປາກິສຖານ; ຊາວເກົາຫລີເໜືອ 7 ຄົນ ຂີ່ເຮືອຫລົບໜີ
ປະທານາທິບໍດີອີຣ່ານ ທ່ານ MAHMOUD AHMADINEJAD ບໍ່ ໄດ້ໃຫ້ຄວາມສຳຄັນຕໍ່ລາຍງານຂ່າວ ຂອງ ໜັງສືພິມອັງກິດ ທີ່ກ່າວວ່າ ອີຣ່ານກຳລັງພະ ຍາຍາມເຮັດກົນໄກ ທີ່ເຮັດໃຫ້ ຣະເບີດ ນິວເຄລັຽແຕກ ໃນລາຍການສຳພາດປະທານາທິບໍດີອິຣ່ານ ທາງໂທຣະພາບ ທີ່ອອກອາກາດ ຢູ່ສະຫະຣັດ ໂດຍຕາໜ່າງໂທຣະພາບ ABC ໃນມື້ວານນີ້ ນັກຂ່າວ DIANE SAWYER ໄດ້ສະເນີ ເອກກະສານສະບັບນຶ່ງ ໃຫ້ທ່ານ AHMADINEJAD ທີ່ໜັງສືພິມ TIMES ຂອງ ກຸງລອນດອນ ໄດ້ຮັບມາທີ່ລາຍງານກ່າວວ່າ ເປັນລາຍລະອຽດ ກ່ຽວກັບວຽກງານ ສ້າງກົນໄກ ສຳລັບຣະເບີດນິວເຄລັຽ ຂອງອີຣ່ານ ປະທານາທິບໍດີ ອີຣ່ານ ບໍ່ໃຫ້ຄວາມສົນໃຈແກ່ເອກກະສານດັ່ງກ່າວ ແລະເວົ້າວ່າ ມັນເປັນການ ເສກສັນປັ້ນແຕ່ງຂອງຣັຖບານສະຫະຣັດ ແຕ່ທີ່ປຶກສາຄົນນຶ່ງ ຂອງປະທານາທິບໍດີ OBAMA ກ່າວວ່າການກ່າວຫາ ຂອງທ່ານ AHMADINEJAD ເປັນເຣື່ອງເຫລວໄຫລ ນອກນັ້ນແລ້ວໃນມື້ວານນີ້ ເຈົ້າໜ້າທີ່ອະວຸໂສ ທາງດ້ານທະຫານ ທ່ານນຶ່ງ ຂອງສະຫະຣັດ ກ່າວວ່າທຳນຽບ 5 ແຈ ຕ້ອງໄດ້ກຽມພ້ອມ ກ່ຽວກັບຊ່ອງທາງ ໃນການປະຕິບັດງານ ທາງທະຫານຕໍ່ຕ້ານໂຄງການນິວເຄລັຽ ຂອງອີຣ່ານ ໃນກໍຣະນີ ທີ່ປະທານາທິບໍດີ ມີຄຳສັ່ງໃຫ້ພວກເຂົາເຈົ້າລົງມື ເຈົ້າໜ້າທີ່ ປາກິສຖານ ກ່າວວ່າ ຜູ້ໂຈມຕີ ດ້ວຍຣະເບີດສະລະຊີບຄົນນຶ່ງໄດ້ບີບ ຄະນວນຣະເບີດ ໃຫ້ແຕກຂຶ້ນ ຢູ່ນອກ ສະໂມ ສອນນັກຂ່າວທີ່ເມືອງ PESHAWAR ໃນ ພາກຕາເວັນຕົກ ສຽງເໜືອ ຂອງປາກິສຖານ ເຮັດໃຫ້ມີຜູ້ເສັຽຊີວິດ 3 ຄົນ ເຈົ້າໜ້າທີ່ກ່າວ ວ່າ ຕຳຣວດຄົນນຶ່ງ ໄດ້ຢຸດຄົນຮ້າຍຢູ່ປະຕູທາງເຂົ້າ ສະໂມສອນນັກຂ່າວ ໃນວັນອັງຄານມື້ນີ້ ແລະ ພະຍາຍາມທີ່ຈະຄົ້ນຕົວຜູ້ກ່ຽວ ຊຶ່ງໃນເວລານັ້ນ ຄົນຮ້າຍກໍໄດ້ບີບ ຄະນວນຣະເບີດໃຫ້ແຕກຂຶ້ນ ເຫດຣະເບີດ ໃນຄັ້ງນີ້ ເຮັດໃຫ້ ຕຳຣວດຄົນນັ້ນ ພ້ອມກັບ ນັກບັນຊີຂອງສະໂມສອນ ນັກຂ່າວ ແລະແມ່ຍິງຄົນນຶ່ງ ເສັຽຊີວິດ ນອກນັ້ນ ຍັງໄດ້ເຮັດໃຫ້ປ່ອງຢ້ຽມຂອງອາຄານແຕກ ແລະເຮັດໃຫ້ 17 ຄົນ ໄດ້ຮັບບາດເຈັບ ຮວມທັງ ຜູ້ໂດຍສານຢູ່ເທິງ ຣົດເມຄັນນຶ່ງ ທີ່ແລ່ນຜ່ານໄປ ນີ້ແມ່ນ ເປັນການໂຈມຕີ ເທື່ອທຳອິດຕໍ່ສື່ມວນຊົນ ທີ່ເມືອງ PESHAWAR ຊຶ່ງໄດ້ປະສົບ ການຖືກໂຈມຕີເລື້ອຍໆ ໃນໄລຍະບໍ່ເທົ່າໃດເດືອນ ຜ່ານມານີ້ ພວກຫົວຮຸນແຮງ ໄດ້ເພີ້ມທະວີ ການໂຈມຕີຢູ່ໃນທົ່ວປະເທດ ປາກິສຖານ ເພື່ອເປັນການແກ້ແຄ້ນ ຕໍ່ການທີ່ ກອງທັບປາກິສຖານໄດ້ບຸກໂຈມຕີ ກວດລ້າງ ເຂົ້າໄປໃນ ເຂດທີ່ໝັ້ນ ຂອງພວກກະບົດ ທາບີບານໃນພາກຕາເວັນຕົກ ສຽງເໜືອ ຂອງປາກິສຖານ ສື່ມວນຊົນຂອງເກົາຫລີໃຕ້ລາຍງານ ວ່າຊາວເກົາຫລີເໜືອ 7 ຄົນໄດ້ພາກັນຂີ່ເຮືອ ນ້ອຍລຳນຶ່ງ ຂ້າມເຂດແດນ ໃນທະເລເຫລືອງທີ່ຍັງເປັນບັນຫາ ຖົກຖຽງໂຕ້ແຍ້ງກັນນັ້ນ ອົງ ການຂ່າວຢອນຮັບ ຂອງເກົາຫລີໃຕ້ລາຍງານ ວ່າ ເຈົ້າໜ້າທີ່ຍາມຝັ່ງ ໄດ້ພົບເຫັນ ຊາວເກົາຫລີເໜືອຈຸນີ້ໃນຕອນບ່າຍມື້ວານ ຫລັງຈາກເຂົາເຈົ້າ ໄດ້ຂ້າມຊາຍແດນ ທາງທະເລ ທາງກ້ຳຕາເວັນຕົກຂອງເກົາຫຫລີໃຕ້ ເຈົ້າໜ້າທີ່ ເກົາຫລີໃຕ້ ກຳລັງສອບປາກຄຳຊາວເກົາຫລີເໜືອຈຸນີ້ ກ່ຽວກັບວ່າ ພວກເຂົາເຈົ້າ ໄດ້ພາກັນໂຕນໜີ ຫລືພຽງແຕ່ໄດ້ຂີ່ເຮືອ ຫລົງເຂົ້າມາ ໃນເຂດເກົາຫລີໃຕ້ ໂດຍບັງເອີນ ເທົ່ານັ້ນ ເຫດການທີ່ວ່ານີ້ ໄດ້ເກີດຂຶ້ນ ຂະນະທີ່ ເກົາຫລີເໜືອ ໃນມື້ວານນີ້ ໄດ້ກຳນົດໃຫ້ເຂດແດນທາງທະເລ ໃນບໍຣິເວນດັ່ງກ່າວ ເປັນເຂດຍິງໄດ້ ແລະເຕືອນ ກຳລັງທະຫານຂອງເກົາຫຼີໃຕ້ ບໍ່ໃຫ້ເຂົ້າໄປ ໃນບໍຣິເວນດັ່ງກ່າວ ໃນຮອບ ທົສວັດຜ່ານມານີ້ກອງທັບເຮືອ ຂອງເກົາຫຼີເໜືອ ແລະເກົາຫຼີໃຕ້ ໄດ້ປະທະກັນ ມາສອງເທື່ອແລ້ວໃນເຂດນ່ານນ້ຳ ທີ່ຍັງມີການ ຂັດແຍ້ງກັນຢູ່ນັ້ນ ກະຊວງທ້ອນໂຮມຊາດຂອງເກົາຫລີໃຕ້ ກ່າວວ່າ ມີຊາວເກົາຫລີເໜືອ ຫລາຍກວ່າ 16 ພັນຄົນ ໄດ້ໂຕນໜີມາຍັງເກົາຫລີໃຕ້ ນັບແຕ່ ສົງຄາມເກົາຫລີ ໄດ້ສິ້ນສຸດລົງ ໃນປີ 1953 ສ່ວນໃຫຍ່ແມ່ນໄດ້ໂຕນໜີ ໃນໄລຍະ 10 ຜ່ານມານີ້ ປັກກິ່ງ ໄດ້ປະຕິເສດ ໃນວັນອັງ ຄານມື້ນີ້ວ່າ ຕົນບໍ່ໄດ້ ເອົາການໃຫ້ຄວາມຊ່ອຍເຫລືອ ແກ່ກຳປູເຈັຽ ເປັນເງື່ອນໄຂບີບບັງຄັບ ໃຫ້ກຳປູເຈັຽ ຕັດສິນໃຈສົ່ງ ຊາວວີເກີ້ມຸສລິມຈຸນຶ່ງທີ່ຊອກຫາຊ່ອງ ທາງຂໍລີ້ພັຍ ຢູ່ກຳປູເຈັຽນັ້ນ ກັບຄືນໄປຈີນ ໂຄສົກ ກະຊວງການຕ່າງປະເທດຈີນຄົນນຶ່ງ ເອີ້ນການເນຣະເທດ ຊາວວີເກີ້ວ່າ ເປັນເຣື່ອງພາຍໃນຂອງກຳປູເຈັຽ ແລະກ່າວວ່າ ຊາວວີເກີ້ບາງຄົນ ແມ່ນເປັນຜູ້ຕ້ອງສົງສັຍວ່າໄດ້ມີກິຈກັມ ທີ່ເປັນອາຊຍາກັມ ຈີນໄດ້ລົງນາມ ໃນຂໍ້ຕົກລົງ ໃຫ້ການຊ່ອຍເຫຼືອ14 ສະບັບ ແກ່ກຳປູເຈັຽໃນ ວັນຈັນວານນີ້ ທີ່ມີມູນຄ່າທັງໝົດ ເກືອບ 1ພັນລ້ານໂດລາ 2 ມື້ຫລັງຈາກ ກຳປູເຈັຽ ໄດ້ປະຕິບັດຕາມ ການຮ້ອງຂໍຂອງປັກກິ່ງທີ່ຢາກໃຫ້ສົ່ງ ຊາວວີເກີ້ 20 ຄົນ ກັບຄືນໄປຍັງປະເທດຈີນ ຮອງປະທານປະເທດຈີນທ່ານ XI JINPING ເປັນຜູ້ກຳກັບເບິ່ງນຳ ການເຊັນຂໍ້ຕົກລົງຊ່ວຍເຫລືອດັ່ງກ່າວ ໃນລະຫວ່າງ ການຢ້ຽມຢາມ ກຳປູເຈັຽ ເປັນເວລາ 3 ມື້ ທ່ານນາງ REBIYA KADEER ນັກເຄື່ອນໄຫວ ຊາວວີເກີ້ ທີ່ລີ້ພັຍຢູ່ ໃນສະຫະຣັດຂຽນລົງໃນໜັງສືພິມ WALL STREET JOURNAL ວ່າ ການຕັດສິນໃຈ ຂອງກຳປູເຈັຽແມ່ນໄດ້ຮັບອິດທິພົນ ຈາກການກົດດັນຢ່າງໃຫຍ່ ຈາກຈີນ ໂດຍມີເງິນຊ່ອຍເຫລືອຫລາຍຮ້ອຍລ້ານໂດລາ ເປັນເດີມພັນ ພວກນັກການທູດອະວຸ ໂສຂອງໃຕ້ຫວັນແລະຈີນແຜ່ນດິນໃຫຍ່ໄດ້ ພົບປະກັນ ເພື່ອເຈຣະຈາຫາຣື ກ່ຽວກັບ ເຣື່ອງການຄ້າໃນວັນອັງຄານມື້ນີ້ ທ່າມກາງ ການປະທ້ວງ ຂອງປະຊາຊົນ ທີ່ມີຄວາມວິ ຕົກກັງວົນຢ້ານວ່າ ການເຈຣະຈາດັ່ງກ່າວ ອາດຈະນຳໄປສູ່ ການທ້ອນໂຮມໃຕ້ຫວັນ ເຂົ້າກັບຈີນແຜ່ນດິນໃຫຍ່ໃນທີ່ສຸດນັ້ນ ໄດ້ ມີການສົ່ງ ກຳລັງຕຳຣວດໄປຍາມຮັກສາການຢ່າງແໜ້ນໜາ ຢູ່ຂ້າງນອກ ຂອງໂຮງແຮມ TAICHUNG ບ່ອນທີ່ ທູດພິເສດຂອງຈີນ ທ່ານCHEN YUNLIN ໄດ້ພົບປະ ເປັນຄັ້ງ ທີ 4 ກັບທ່ານ CHIANG PIN KUNG ນັກ ເຈຣະຈາຂອງໃຕ້ຫວັນ ກ່ຽວກັບຂໍ້ຕົກລົງ ການຄ້າເສຣີ ນອກນັ້ນແລ້ວ ຍັງເປັນທີ່ຄາດກັນວ່າທັງສອງຝ່າຍ ຍັງຈະໄດ້ລົງນາມ ໃນຂໍ້ຕົກລົງ ທາງດ້ານການຄ້າ ອີກ 3 ສະບັບ ສື່ມວນຊົນຂອງຈີນ ລາຍງານວ່າ ສ່ວນຂໍ້ຕົກລົງ ສະບັບທີ 4 ກ່ຽວກັບເຣື່ອງການເກັບພາສີນັ້ນ ໄດ້ຖືກຍົກເລີກ ຈາກຫົວຂໍ້ ຂອງການປະຊຸມ ພວກນັກເຄື່ອນໄຫວຈາກພັກປະຊາທິປະໄຕກ້າວໜ້າ ຊຶ່ງເປັນພັກຝ່າຍຄ້ານ ຂອງໃຕ້ຫວັນ ໄດ້ປະກາດວ່າຈະສືບຕໍ່ ການປະທ້ວງ ຢູ່ນອກໂຮງແຮມ ບ່ອນທີ່ທ່ານ CHEN ພັກເຊົາຢູ່ນັ້ນຕລອດເວລາ 5 ມື້ ທີ່ທ່ານຢ້ຽມຢາມ ໃຕ້ຫວັນ ເຈົ້າໜ້າທີ່ໂຄລັມເບັຽກ່າວວ່າ ເຈົ້າ ແຂວງຄົນນຶ່ງ ໄດ້ຖືກລັກພາໂຕໄປ ຈາກເຮືອນ ຂອງ ທ່ານ ໂດຍສະມາຊິກ ຂອງກຸ່ມກຳລັງປະກອບອາວຸດ ປະຕິວັດໂຄລັມເບັຽທີ່ເອີ້ນຫຍໍ້ ເປັນພາສາອັງກິດວ່າ FARC ນັ້ນ ທ່ານ LUIS FRANCISCO CUELLARເຈົ້າແຂວງໆ CAQUETA ໃນພາກໃຕ້ ຂອງໂຄລັມເບັຽ ໄດ້ຖືກລັກພາໂຕໄປ ໃນມື້ວານນີ້ທີ່ເມືອງ FLORENCE ຊຶ່ງເປັນເມືອງເອກ ຫລືທີ່ວ່າການແຂວງ ໃນລະຫວ່າງການບຸກໂຈມຕີ ເຮືອນຂອງທ່ານ ໂດຍພວກທີ່ ສົງສັຍວ່າ ເປັນກຸ່ມກະບົດກຳລັງປະກອບອາວຸດ ປະຕິວັດ ໂຄລັມເບັຽ ຕຳຣວດຄົນນຶ່ງ ທີ່ຍາມຢູ່ເຮືອນເຈົ້າແຂວງໄດ້ເສັຽຊີວິດ ໃນເຫດຣະເບີດ ລະຫວ່າງ ການບຸກໂຈມຕີ ກຸ່ມ FARC ໄດ້ກໍ່ກະບົດຕໍ່ຕ້ານຣັຖບານ ມາໄດ້ 4 ທົສວັດແລ້ວ ແຕ່ຖັນແຖວຂອງພວກເຂົາໄດ້ຖືກທັບມ້າງ ທຳລາຍຢ່າງໜັກ ໃນໄລຍະ ສອງ-ສາມປີ ຜ່ານມານີ້ຍ້ອນການບຸກໂຈມຕີ ທີ່ຍັງດຳເນີນຢູ່ຕໍ່ມາ ຂອງກອງທັບ ໂຄລັມເບັຽ ເຈົ້າໜ້າທີ່ເຊື່ອວ່າ ພວກກະບົດຈຸນີ້ ຍັງຈັບ ເຈົ້າໜ້າທີ່ຕຳຣວດ ແລະທະຫານ 20ກວ່າຄົນ ໄວ້ເປັນໂຕປະກັນ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ